El vicepresident de la Generalitat visita les zones afectades per la DANA en Alcàsser
dc., 19/02/2025 - 11:58

Francisco José Gan Pampols, vicepresident segon i conseller per a la Recuperació Econòmica i Social de la Comunitat Valenciana, ha visitat Alcàsser per conéixer de primera mà els danys causats per la DANA a la localitat. Aquest encontre ha tingut com a objectiu examinar les zones més afectades i valorar les actuacions de recuperació que ja s’han iniciat.

L’equip de govern d'Alcàsser, encapçalat per l’alcalde Alberto Primo i format per Mª Carmen Romaguera, regidora d’Esports, Benestar Social, Igualtat i Salut, i Leoncio Luna, regidor d’Agricultura i Medi Ambient, ha acompanyat el vicepresident en el recorregut per les àrees més perjudicades, exposant les problemàtiques concretes que s’han viscut en cada punt.

Alberto Primo ha destacat: “Estem agraïts per la ràpida resposta per part de la Generalitat Valenciana i esperem que la recuperació es done lo més ràpidament possible per a què, especialment el sector agrícola, i el veïnat en general, puguen tornar a realitzar la seua activitat en normalitat”.

La primera parada ha sigut els camps de cultiu afectats pel barranc de Picassent al seu pas per Alcàsser, en el camí d’Albal, on ha acabat la passarel·la de ferro que va recórrer quasi dos kilòmetres des de la seua ubicació original. Els efectes de la DANA s’han fet notar en infraestructures, camins i sobretot en els nostres camps.

A continuació, la comitiva s'ha desplaçat fins a l’Av. Castella la Mantxa on va desbordar l’escomesa de l’aigua afectant sobretot a camps de cultiu.

S’ha visitat també la zona del pontet, on el llit del barranc i els camins han quedat greument danyats per la força de l'aigua. En aquest punt ja s’han iniciat les obres per reparar els camins i l’escollera, una mesura essencial per evitar futures erosions i garantir la seguretat de la zona. La reposició i millora del pontet es troba en tramitació esperant que no es dilate la conclusió del projecte per iniciar les obres.

Per acabar la visita, s’ha mostrat l’impacte negatiu de les vies de l’AVE en el nostre municipi sol·licitant que es transmeta al Ministeri la necessitat d’una major permeabilitat de les vies que no faça de pressa o embassament de l’aigua afectant cultius i propietats.

La col·laboració entre les diferents administracions és essencial per agilitzar les obres i minimitzar els efectes de la riuada en la vida quotidiana dels veïns i veïnes d’Alcàsser.